Perussuomalaisten eduskuntaryhmän mielestä ruotsin kielen vapaaehtoisuutta kouluissa pitäisi laajentaa.

Hallitus on esittänyt, että syksyllä 2018 alkaisi kielikokeilu, jossa 2200 oppilasta vapautettaisiin pakollisen toisen kotimaisen kielen opiskelusta. Suomea äidinkieltä puhuville tämä tarkoittaa siis pakollista ruotsia, jonka tilalle voisi valita jonkin muun kielen.

Perussuomalaiset pitää esitystä hyvänä ja mutta se ei ole riittävä.

– Mehän neuvottelimme kirjauksen vapaaehtoisesta ruotsin kielen opiskelusta hallitusohjelmaan aikanaan. Tässä on nyt kuitenkin saavutettu vain aika vesitetty kompromissi, sillä 2200 oppilaan kokeiluryhmä on auttamatta liian pieni, perussuomalaisten eduskuntaryhmän puheenjohtaja Leena Meri toteaa.

Perussuomalaiset esittävät kielikokeilun laajuuden tuplaamista. He näkevät, että vapaaehtoinen kielivalinta on jopa taloutta piristävä teko.

– Esitämme, että heti kokeilun alusta alkaen mukana on 4400 oppilasta. Tähän varaisimme budjetista miljoona euroa, joka on pieni summa, mutta se riittää hallituksen omienkin laskemien mukaan hyvin, kansanedustaja Ville Vähämäki (ps.) sanoo.

– Tämähän on ennen kaikkea matkailunedistämisvaltti. Suomen turismi on valtavassa kasvussa ja pohjoisessa kasvu korostuu. Ei siellä ruotsia tarvita vaan esimerkiksi ranskaa, saksaa, kiinaa ja venäjää – englannin lisäksi tietysti, hän jatkaa.

Perussuomalaiset toteaa, että hallituksesta riippuu, miten asiassa edetään.

– Rahastahan tässä ei ole kysymys, ja hallitusohjelmassa tämä kielikokeilu jo on, Vähämäki muistuttaa.